S-2415/2023

Mál þetta, sem dómtekið var 11. október sl., er höfðað með ákæru útgefinni af lögreglustjóranum á höfuðborgarsvæðinu 19. september 2023 á hendur K-x-x A-x-x, kt. 000000- 0000, [...], fyrir eftirtalin brot gegn tollalögum, lyfjalögum og lögum um bann við tilteknum frammistöðubætandi efnum, með því að hafa:

1. flutt til landsins samtals 1.318 stykki af anabólískum sterum (448 stykki af anastrozol, 390 stykki af óþekktum sterum og 480 stykki af tamoxifen) og 1.400 stykki af læknislyfjum með pakka frá [...] án þess að fyrir lægi heildsöluleyfi Lyfjastofnunar og án þess að gera Tollgæslunni grein fyrir lyfjunum, en tollverðir fundu efnin við eftirlit með sendingum í hraðsendingarmiðstöð Icetransport ehf., Selhellu 7, Hafnarfirði þann 11. apríl 2019.

2. flutt til landsins samtals 1028 stykki af anabólískum sterum (448 stykki af anastrozol, 160 stykki af óþekktum sterum og 420 stykki af tamoxifen) og 1400 stykki af læknislyfjum með pakka frá [...] án þess að fyrir lægi heildsöluleyfi Lyfjastofnunar og án þess að gera Tollgæslunni grein fyrir lyfjunum, en tollverðir fundu efnin við eftirlit með sendingum í póstmiðstöð Íslandspósts hf., Stórhöfða 31, Reykjavík, þann 15. apríl 2019.

Telst brot þetta varða við 1. mgr. 170. gr. og 1. mgr. 172. gr., sbr. 169. gr. tollalaga nr. 88/2005, 2. mgr. 4. gr. og 2. mgr. 6. gr. reglugerðar um innflutning einstaklinga á lyfjum til eigin nota nr. 1277/2022, 1. mgr. 28. gr., 3. mgr. 31. gr., 1. mgr. 103. gr. og 1. mgr. 104. gr. lyfjalaga nr. 100/2020 og 2. mgr. 1. gr. og 1. mgr. 2. gr., sbr. 1. mgr. 4. gr. laga um bann við tilteknum frammistöðubætandi efnum og lyfjum nr. 84/2018.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku samtals 2.346 stykkjum af anabólískum sterum og 2.800 stykkjum af læknislyfjum, samkvæmt 4. mgr. 4. gr. laga um bann við tilteknum frammistöðubætandi efnum og lyfjum nr. 84/2018 og 1. mgr. 181. gr. tollalaga nr. 88/2005. I.

Fyrir dómi játaði ákærði afdráttarlaust sök samkvæmt ákæru og samþykkti upptökukröfu ákæruvaldsins. Var því farið með málið að hætti 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig um lagaatriði máls og ákvörðun viðurlaga. Af hálfu ákærða er þess krafist að honum verði ekki gerð frekari refsing, en að því frágengnu verði hann dæmdur til vægustu refsingar sem lög leyfa. Þá krefst verjandi þóknunar sér til handa.

Með skýlausri játningu ákærða fyrir dómi, sem samrýmist rannsóknargögnum máls, er sannað að hann hafi gerst sekur um þá háttsemi sem honum er gefið að sök í ákæru og þar þykir rétt heimfærð til refsiákvæða. Ákærði hefur einu sinni áður verið gerð refsing. Með dómi 19. maí 2022 staðfesti Landsréttur hinn áfrýjaða dóm Héraðsdóms Reykjaness frá 29. nóvember 2021, þar sem ákærða var gert að sæta fangelsi í 12 mánuði, þar af voru 10 mánuðir skilorðsbundnir í 3 ár fyrir fíkniefnalagabrot og brot gegn lögum um bann við tilteknum frammistöðubætandi efnum og lyfjum.

Brot ákærða sem er til meðferðar nú var framið áður en hinn áfrýjaði Héraðsdómur var kveðinn upp og verður honum því ákveðinn hegningarauki, sbr. 78. gr. almennra hegningarlaga nr. 19/1940 er samsvari þeirri þyngingu hegningarinnar, sem kynni að hafa orðið, ef dæmt hefði verið um öll brotin í fyrra málinu. Að því gættu ber nú að taka upp dóm Landsréttar frá 19. maí 2022 og dæma með máli þessu samkvæmt reglum 60. gr. almennra hegningarlaga, sbr. 7. gr. laga nr. 22/1955. Verður ákærða þannig gerð refsing í einu lagi fyrir öll brotin og hún tiltekin eftir reglum 77. og 78. gr. hegningarlaganna.

Samkvæmt þessu og þegar litið er til þess mikla dráttar sem orðið hefur á rannsókn máls og útgáfu ákæru, sem ákærða verður ekki kennt um, er refsing hans hæfilega ákveðin fangelsi í 11 mánuði. Þykir eins og hér stendur á mega ákveða að fresta fullnustu dæmdrar refsingar þannig að hún falli niður að liðnum tveimur árum frá dómsbirtingu haldi ákærði almennt skilorð 57. gr. almennra hegningarlaga. Þá ber með vísan til samþykktar ákærða að fallast á þær upptökukröfur sem gerðar eru í ákæru eins og nánar greinir í dómsorði.

Loks ber samkvæmt 1. mgr. 235. gr. laga nr. 88/2008 að dæma ákærða til að greiða allan sakarkostnað. Sakarkostnaður ákæruvalds er enginn. Féll því ekki annar kostnaður til við rekstur þessa máls en þóknun skipaðs verjanda ákærða fyrir dómi, U-kk-ef A-kk-ef E-kk-ef lögmanns sem þykir hæfilega ákveðin með hliðsjón af eðli og umfangi málsins 150.660 krónurað meðtöldum virðisaukaskatti. Af hálfu ákæruvalds fór E-kvk-nf H-kvk-nf aðstoðarsaksóknari með málið.

A-kvk-nf B-kvk-nf aðstoðarmaður dómara kveður upp dóm þennan.

Dómsorð :

Ákærði K-x-x A-x-x sæti fangelsi í 11 mánuði en fresta skal fullnustu fangelsisrefsingarinnar og skal hún falla niður að liðnum tveimur árum frá birtingu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 2.346 stykkjum af anabólískum sterum og 2.800 stykkjum af læknislyfjum.

Ákærði greiði 150.660 króna þóknun skipaðs verjanda síns, U-kk-ef A-kk-ef E-kk-ef lögmanns.

A-kvk-nf B-kvk-nf